**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2021. december 16-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

Tájékoztatom a Tisztelt Közgyűlést, hogy a járványügyi helyzet alakulását és a központi intézkedéseket folyamatosan figyelemmel kísérve, a Hivatal és intézményei működése megfelelnek a Kormány által megalkotott rendeleteknek, a biztonságos munkavégzéshez kapcsolódó előírásoknak.

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásról és az osztály munkájáról:

Hatályba léptek az alábbi jogszabályok:

* a veszélyhelyzettel összefüggő átmeneti szabályokról szóló 2021. évi XCIX. törvény, valamint annak hatálybalépésére tekintettel egyes jogszabályok eltérő alkalmazásáról szóló jogszabályok,
* egyes igazságügyi tárgyú, valamint kapcsolódó törvények módosításáról szóló 2021. évi CXXII. törvény, amelynek vonatkozó részei a kisajátításra és az Ákr-t érintően a lakcím fogalmára állapítanak meg új szabályokat,
* a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a nemzeti vagyonról szóló 2011. évi CXCVI. törvény módosításáról szóló 2021. évi CXXIII. törvény, amely alapján változnak a lakások bérletének és elidegenítésének eljárási szabályai, továbbá a nemzeti vagyonról szóló törvény kiegészül azzal, hogy a helyi önkormányzat rendelete lakáscélú épületet forgalomképtelen törzsvagyonnak nem minősíthet, a korábbi ilyen minősítés pedig e rendelkezés hatályba lépésével megszűnik. A Vagyongazdálkodási Iroda vagyonkataszteri nyilvántartásában ilyen (forgalomképtelen lakáscélú) épület nem szerepel.
* a Kormány 635/2021. (XI. 18.) Korm. rendelete, amely szerint állami, önkormányzati szervnél nem hozható létre új foglalkoztatási jogviszony olyan személlyel, aki a védőoltást nem vette fel. A Humánpolitikai Iroda ennek megfelelően jár el a december 15. után létesítendő jogviszonyok esetében.

A koronavírus járvány elleni fellépés érdekében a hatályos polgármesteri és jegyzői utasításnak megfelelően az alábbiak érvényesek:

* a Hivatal épületébe történő belépéstől kezdődően az ügyintézés teljes időtartama alatt az ügyfél számára kötelező a maszk használata;
* a Hivatal dolgozóinak az ügyfélfogadási időben kötelező a maszk viselése a Hivatal ügyfelek részére nyitva álló területén;
* a Hivatal épületében tartott sajtótájékoztatón résztvevő személyek számára a sajtótájékoztató időtartama alatt kötelező a maszk viselése, a maszk csak a személy felszólalásának időtartama alatt vehető le, aki a beszéd végeztével a maszkot köteles az arcára visszahelyezni;
* a házasságkötés alkalmával a házasulandók és a tanúk a ceremónia időtartamának kivételével az épületbe való belépéstől a kilépésig kötelesek maszkot viselni;
* a házasságkötés alkalmával a ceremóniára érkező vendégek kötelesek az épületbe való belépéstől a kilépésig folyamatosan maszkot viselni.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2021.11.01. - 2021.11.30. közötti időszakban 93 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. A 2021. november 25. napján tartott Közgyűlésen sem önkormányzati rendelet, sem rendeletmódosítás nem került elfogadásra.

A 2021. november 25-i rendes Közgyűlésen elfogadott határozatok és a Közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a Közgyűlés és a bizottságok hatáskörébe tartozó döntések jogi kontrollját.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2021. november 1. – 2021. november 30. közti időszakára vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2021.11.01. - 2021.11.30.** |
| **Főszám** | **Alszám** |
| **A) PÉNZÜGYEK** | **5172** | **581** |
| A.1. Adóigazgatási ügyek | 5172 | 581 |
| **B) EGÉSZSÉGÜGYI IGAZGATÁS** | **2** | **41** |
| **C) SZOCIÁLIS IGAZGATÁS** | **310** | **1936** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **89** | **758** |
| E.1. Környezet- és természetvédelem | 17 | 41 |
| E.2. Építésügyek, településrendezés, területrendezés | 19 | 351 |
| E.3 Építésügy | 11 | 33 |
| E.4 Kommunális ügyek | 42 | 333 |
| **F) KÖZLEKEDÉS ÉS HÍRKÖZLÉSI IGAZGATÁS** | **91** | **611** |
| **G) VÍZÜGYI IGAZGATÁS** | **2** | **20** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **486** | **2259** |
| H.1. Anyakönyvi és állampolgársági ügyek | 185 | 358 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 53 |
| H.3. A Választásokkal kapcsolatos ügyek | 0 | 4 |
| H.7. Igazságügyi igazgatás | 8 | 61 |
| H.8. Egyéb igazgatási ügyek | 291 | 1761 |
| **I) LAKÁSÜGYEK** | **68** | **636** |
| **J) GYERMEKVÉDELMI ÉS GYÁMÜGYI IGAZGATÁS** | **19** | **160** |
| **K) IPARI IGAZGATÁS** | **13** | **34** |
| **L) KERESKEDELMI IGAZGATÁS, TURISZTIKA** | **84** | **374** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **21** | **375** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **8** | **68** |
| **R) SPORTÜGYEK** | **1** | **2** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **142** | **2517** |
| U.1. Képviselő-testület iratai | 1 | 23 |
| U.2. Kisebbségi önkormányzat iratai | 0 | 0 |
| U.3. Szervezet, működés | 46 | 1000 |
| U.4. Iratkezelés, ügyvitel | 11 | 108 |
| U.5. Személyzeti, bér- és munkaügyek | 6 | 473 |
| U.6. Pénz- és vagyonkezelés | 77 | 904 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **12** |
| X.1. Honvédelmi igazgatás | 0 | 7 |
| X.2. Polgári védelmi, katasztrófavédelmi igazgatás | 1 | 5 |
| **ÖSSZESEN:** | **6509** | **10384** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző Közgyűlés óta folyamatosan végezte az SZMSZ-ben meghatározott feladatait. Az iroda az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A pályázatok közül kiemelt jelentőségű volt az ún. „fejlesztési csomag” megnevezésű ingatlan értékesítésére kiírt pályázat. Az érvényes ajánlattevővel a liciteljárás eredményesen zárult, hosszas egyeztetéseket követően a szerződés végleges szövege a Közgyűlés által jóváhagyásra került. A megállapodás aláírására november 23-án került sor.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2021. november 11-től 2021. december 2-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 10 |
| Adósságkezelés | 0 |
| Átmeneti támogatás | 94 |
| Krízis támogatás | 107 |
| Rendszeres gyógyszertámogatás | 22 |
| Temetési segély | 0 |
| Fűtési támogatás | 47 |
| Rendszeres gyermekvédelmi támogatás | 18 |
| Hátrányos helyzet megállapítása | 13 |
| Önkormányzati lakásban lakók lakbértámogatása | 189 |
| Nem önkormányzati lakásban lakók bérleti díj támogatása | 13 |
| **Összesen** | **513** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

A rászoruló, szilárd tüzelőanyaggal fűtő, hozzávetőleg 200 család részére az iroda megküldte a 1,5 m3 kályhakész, ingyenes tűzifa kiszállításáról szóló tájékoztató levelet.

A hátrányos helyzetű gyermeket nevelő, Szombathelyen lakóhellyel rendelkező családok év végi, ünnepi ajándékozására Szombathely Megyei Jogú Város Önkormányzata 1.500.000,- Ft összeget biztosított. Az iroda munkatársai 215 család részére szervezik meg a tartós élelmiszereket tartalmazó csomagok átadását.

A Szociális és Lakás Bizottság a novemberi ülésén 6 család részére a lakáshasználatuk meghosszabbításáról döntött, az érintettek részére a bérlakások kijelöléséről szóló értesítések megküldése megtörtént.

A **Sport és Ifjúsági Iroda** szervezésében kerül lebonyolításra a Sportkarácsonyi díjak átadása („Unger József-díj”, „Pünkösthy Csaba-díj”, „a Sport Támogatásáért-díj”) 2021. december 20-án a Polgármesteri Hivatalban. Az előkészítő és szervezési feladatokat a Szombathelyi Sportközpont és Sportiskola Nonprofit Kft-vel együttműködve végzi az iroda.

Az iroda megszervezte és lebonyolította a Városi Diáksport rendezvényeket, többek között általános és középiskolások részére különböző kategóriában kosárlabda diákolimpiát, iskolai korcsolyázást, fiú futsal diákolimpia versenyeket, valamint az Iroda koordinálja és készíti elő a városi elődöntőket a Játékos Sportverseny megrendezése kapcsán.

Az iroda egyeztetéseket kezdeményezett a Szombathelyi Szabadidősport Szövetség vezetőivel, a Szövetség 2021. évi működése során felmerült kérdésekkel és a jövőben megrendezni kívánt eseményekkel kapcsolatban.

Az iroda szervezésében kerülnek lebonyolításra a 2021-2022. évi téli szabadidősport rendezvények Szombathelyen, nevezetesen a téli Jégszezon 14 rendezvényt tartalmazó programsorozata.

Az iroda szervezésében került lebonyolításra a Kábítószerügyi Egyeztető Fórum soron következő ülése. A Vasi Diák Közösségi Szolgálat informatikai rendszerének, feladatainak átalakítása, megújítása folyamatban van. Az iroda elvégezte a Városi Diák Önkormányzat rendezvényeihez kapcsolódó feladatokat és a Szolgálat tevékenységéből fakadó adminisztratív feladatokat is.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2021. november 10. és december 6. napja között az alábbi feladatokat végezte:

Önként vállalt önkormányzati feladatok és civil területén végzett feladatok:

* Szent Márton Kártya ügyintézés;
* babaköszöntő csomagok előkészítése;
* kapcsolattartás a civil szervezetek képviselőivel;
* az Önkormányzati Támogatási Rendszerben regisztrációk jóváhagyása, elszámolások kezelése, lezárása;
* a Kulturális és Civil Alapra a beérkezett pályázatok támogatási szerződéseinek elkészítése;
* a Szombathelyi Advent programtervének összeállítása, koordinálása;
* az Adventi vásárral kapcsolatos technikai és szervezői előkészítés.

Egészségügy területén végzett feladatok:

* az Egészségügyi Szakmai Bizottság novemberi üléséről jegyzőkönyv elkészítése;
* novemberi bizottsági, közgyűlési határozatok végrehajtása;
* decemberi közgyűlési, bizottsági előterjesztések elkészítése;
* várakozási engedély kiállítása;
* Háziorvosi Életpálya Modell keretében esedékes támogatás kifizetéséről és számfejtéséről rendelkezés.

Kultúra területén végzett feladatok:

* novemberi bizottsági, közgyűlési határozatok végrehajtása;
* Magyar Kultúra Napjához kapcsolódó előkészületek;
* támogatási szerződések elkészítése;
* az Értéktár Bizottság elnökével egyeztető megbeszélés;
* kulturális intézmények aktuális ügyeinek intézése;
* pályázati elszámolás intézése.

Köznevelés területén végzett feladatok:

* novemberi bizottsági, közgyűlési határozatok végrehajtása;
* Margaréta Óvoda törvényességi ellenőrzésének lefolytatása;
* támogatási szerződések elkészítése;
* óvodai téli szünet igényének felmérése;
* étkeztetéssel kapcsolatos számítások végzése;
* vagyonkezelői szerződések elkészítése;
* óvodavezetői önellenőrzéshez kapcsolódó munkáltatói interjú előkészítése.

A **Közgazdasági és Adó Osztály** vezetője az alábbi tájékoztatást adta az osztály munkájáról:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

|  |
| --- |
| **KIMUTATÁS A 2021. NOVEMBER 30-IG BEFOLYT ADÓBEVÉTELEKRŐL** |
|  |  |  |  |
| Számlák megnevezése | 2021. évi előirányzat | 2021. 11. 30-ig befolyt összeg | Teljesítés az éves előirányzat %-ában |
| iparűzési adó | 6 500 000 000 Ft | 8 124 321 098 Ft |  124,98 % |
| építményadó | 1 234 000 000 Ft |   1 212 368 293 Ft |  98,24 % |

A kimutatott adóbevételek a végrehajtás útján beszedett összegekkel együtt értendők. Az év végéig várható tényleges iparűzési adó bevétel összegét jelentősen befolyásolják majd a folyamatos végrehajtási munka eredményei, az eltérő üzleti éves adózók hátralévő befizetései, a várhatóan túlfizetésként jelentkező összegek, amivel majd év végén a könyvvezetési szabályok szerint korrigálni kell a lekönyvelhető bevételeket.

Az adóztatási munka területén a hatósági jelleg mellett törekszünk a támogató-szolgáltató tevékenységre is, amely elősegíti az adózók önkéntes teljesítésének emelkedését.

|  |  |  |
| --- | --- | --- |
|  |  |  |

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Közreműködött az északi iparterület rendezésével, a terület kiajánlásával, értékesítésével kapcsolatos feladatok ellátásában, a kérdések megválaszolásában. Egyeztetéseket szervezett és folytatott le a terület jövőbeni csapadékvíz elvezetésével, közművesítésével, úthálózatával kapcsolatban. Áttekintette a Laktanya B terület fejlesztéséhez szükséges közlekedési fejlesztéseket. Jegyzői, polgármesteri válaszleveleket készített az építési jogszabályok tervezett módosításának véleményezésével, az intermodális csomópont megvalósíthatósági tanulmányával és sajtómegkeresésekkel kapcsolatban.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az **Általános Hatósági Iroda** munkáját érintően az alábbi jogszabályváltozások kerültek kihirdetésre.

2021. november 6-án lépett hatályba a népszámlálás elhalasztásával összefüggő rendelkezésekről szóló 67/2021. (II.19.) Korm. rendelet módosításáról szóló 608/2021. (XI. 5.) Korm. rendelet, amely pontosította és kiegészítette a 2022. évi népszámlálásra vonatkozó szabályokat.

A veszélyhelyzettel összefüggő átmeneti szabályokról szóló 2021. évi XCIX. törvény (a továbbiakban: Veszélyhelyzeti tv.) hatálybalépéséről szóló 2021. évi CXV. törvény (a továbbiakban: Törvény) értelmében a Veszélyhelyzeti tv. rendelkezései 2021. december 1. napján lépnek hatályba. Ez alól kivétel a társasházakra, valamint a lejárt okmányok érvényességének meghosszabbítására vonatkozó részek.

Módosítást tartalmaz a Törvény a helyi díjak mértékének rögzítése tárgyában, így 2022. június 30. napjáig tolta ki a helyi önkormányzatok díjemelési tilalmának idejét.

Szintén módosította a Veszélyhelyzeti tv-t az ingyenes közterület-használat tárgyában, így 2022. szeptember 30. napjáig tolta ki a határidőt, ameddig a közterülethez közvetlenül csatlakozó vendéglátó üzletnek az üzemeltetője, bérlője vagy tulajdonosa közterület-használati hozzájárulás megfizetése nélkül ingyenesen jogosult a használatra.

Az általános közigazgatási rendtartás szerinti szünetelésre vonatkozó szabályok szintén 2021. december 1. napján léptek hatályba, amely szerint a veszélyhelyzet ideje alatt az ügyfél kérelmére szünetelő közigazgatási hatósági eljárásban az eljárás megszűnéséhez vezető hat hónapos időtartamba a veszélyhelyzet időtartama nem számít bele, és az – bármely ügyfélnek az eljárás folytatására irányuló kérelme hiányában – a 27/2021. (I. 29.) Korm. rendelet szerinti veszélyhelyzet megszűnését követő napon újrakezdődik.

Az egyes eljárások korszerűsítését és a polgárok biztonságának további megerősítését célzó intézkedésekről szóló 2021. évi CXX. törvény 2021. december 2. napjától módosította a polgárok személyi adatainak és lakcímének nyilvántartásáról szóló 1992. évi LXVI. törvényt a származási hellyel kapcsolatos részletszabályok tekintetében.

Az **Általános Hatósági Iroda** 2021. november havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2021. november 1-30. között az alábbi új anyakönyvi események történtek:

* születés anyakönyvezése: 160,
* házasságkötés: 27,
* haláleset anyakönyvezése: 224.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2021. november 1-30. között a bejegyzett események száma az alábbiak szerint alakult:

* születési események és ehhez kapcsolódó változások: 405,
* házassági bejegyzések és ehhez kapcsolódó változások: 94,
* halotti bejegyzések: 16.

Az anyakönyvvezetőknek 2021. február 1. óta feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2021. november hónapban 30 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

Továbbá az alapfeladatokon túl 2021. novemberben a következő városi ünnepségeken is közreműködtek:

* november 1-én Halottak napi megemlékezés a Jáki úti temetőben;
* november 13-án a Szent Márton napi díjátadó gálán;
* november 20-án az adventi koncerteken.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2021. november 1-30. között 115 ügyben indult meg a hagyatéki leltározás, összesen 1174 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2021. november hónapban összesen 86 kérelem érkezett:

* 14 kereskedelmi és kulturális célú közterület-használati kérelem;
* 62 kereskedelmi tevékenységgel kapcsolatos kérelem;
* 8 teleppel kapcsolatos kérelem;
* 2 vásárüzemeltetés engedélyezésére irányuló kérelem.

A kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálata során 44 nyilvántartásba vett kereskedelmi tevékenység hivatalból történő törlésére került sor.

A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II.27.) Korm. rendelet alapján vezetett nyilvántartás felülvizsgálata során 5 nyilvántartásba vett telep hivatalból történő törlésére került sor.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 7/A. §-ának megfelelően az iroda folyamatosan végzi a nyilvántartásba vett szálláshely-szolgáltatók hatósági ellenőrzését. 2021. november hónapban 6 db szálláshely-szolgáltatási tevékenységgel kapcsolatos helyszíni szemle megtartására került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. 2021. november hónapban az állatvédelmi hatóság az eljárásokban összesen 4 helyszíni szemlét folytatott le, 2 határozatot hozott, amelyekből 1 esetben állatvédelmi közigazgatási bírságot szabott ki, 1 esetben pedig megtiltotta az állattartást. Továbbá 2 esetben az eljárást áttette a hatáskörrel rendelkező Vas Megyei Kormányhivatal Szombathelyi Járási Hivatalhoz.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2021. november hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2021. november | 184 | 81 |

A Hatósági Osztályhoz tartozó **Közterület-felügyelet** 2020. szeptember és 2021. november közötti tevékenysége és fejlesztései a *„Beszámoló a Közterület-felügyelet munkájáról”* című, külön napirendként szereplő előterjesztés keretében kerülnek ismertetésre.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A veszélyhelyzet elrendelésének időszakában a Közbeszerzési Bíráló Bizottság megszakítás nélkül végezte munkáját, határozatait a módosított ügyrendnek megfelelően távszavazás útján hozta meg. A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

A felelős akkreditált közbeszerzési tanácsadó határozott időre kötött megbízási szerződése 2021. december 15. napján lejár, erre tekintettel 2022. december 15. napjáig terjedő időtartamra a versenyszabályzat szerint az ajánlati felhívás három tanácsadó szervezet részére megküldésre került, ajánlattételi határidő 2021. december 7. napja volt. 3 érvényes ajánlat érkezett, amelyek közül a legalacsonyabb ajánlati ár: nettó 1.600.000Ft/hó volt, az eddigi tanácsadó, az APEX-MM Kft. a nyertes ajánlattevő. A szerződés 1 éves határozott időtartamra kerül megkötésre, szerződéskötés előkészítése folyamatban van.

Az előző Közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP Képtár eszközbeszerzés IV.**(informatikai eszközök) | A KBB 2021. december 2-i ülésén hozott határozati javaslatot az ajánlattételi felhívás elfogadásáról, a közbeszerzési eljárás megindításáról.Az eljárás uniós eljárásrend szabályai szerint kerül lefolytatásra. |
| 2. | **TOP Új bölcsőde építése**  | Ajánlattételi határidő: 2021. november 3-a volt.3 ajánlat érkezett, a legalacsonyabb összegű ajánlat nettó 114.604.364.-Ft-tal haladja meg a fedezetet (nettó 352.532.500.-Ft).Az ajánlatok értékelésre kerültek, a hiányzó fedezet Közgyűlés általi biztosítását követően kihirdethető az eredmény. |
| 3. | **TOP Ferenczy utca felújítása**  | Ajánlattételi határidő: 2021. november 15. napja volt.10 ajánlat érkezett, az ajánlatok értékelése, hiánypótlások bekérése van folyamatban, hiánypótlási határidő 2021. december 7. |
| 4. | **TOP Szombathely-Balogunyom kerékpárút** | A KBB 2021. december 2-i ülésén hozott határozati javaslatot az ajánlattételi felhívás elfogadásáról, a feltételes közbeszerzési eljárás megindításáról.Ajánlattételi határidő: 2022. január 13. |
| 5. | **TOP Szombathely – Vép kerékpárút** | Ajánlattételi határidő: 2022. január 11. |
| 6. | **Fitnesz parkok és streetball pályák kialakítása, játszóterek fejlesztése, Szőllősi kultúrház fejlesztése, Szedreskert szabadtéri színpad kialakítása (CLLD projekt)**  | A közbeszerzési műszaki dokumentáció átdolgozására van szükség, amelyet a tervező jelenleg készít. Az átdolgozást követően indítható a közbeszerzési eljárás.  |
| 7. | **TOP – Képtár vizesblokk felújítása**  | A KBB. 2021. október 29-i ülésén döntött az ajánlati felhívás elfogadásáról, amely a KFF részére tanúsítvány kiállítása céljából 2021. november 8. napján felterjesztésre került (az egybeszámított becsült értékre tekintettel). |

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján 2021. november 11. és 2021. december 3. napja közti időszakban az ***iktatott ügyek száma 726 db***, amelyből

* parkfenntartás 81 db,
* közutak, közterületek üzemeltetése és fenntartása
* kezelői hozzájárulások (közművek

elhelyezése, közterületek bontása,

útcsatlakozások kialakítása, rendezvények) 179 db,

* úthiba 52 db,
* behajtási engedély 64 db,
* telephely igazolások 14 db,
* köztemetők üzemeltetése és fenntartása 1 db,
* csapadékvíz-elvezetés 2 db,
* helyi közösségi közlekedés 7 db,
* a köztisztaság 32 db,
* kéményseprő ipari közszolgáltatás 1 db,
* az e-közműegyeztetéssel, a nem közművel összegyűjtött

háztartási szennyvíz begyűjtése és ártalommentes elhelyezése 0 db.

**összesen: 433 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2021. október 11. és 2021. november 10. napja közti időszakban az iktatott hatósági ügyek szám 293 db, amelyből

* fakivágás 43 db,
* közterület-használat 194 db,
* vízgazdálkodás 9 db,
* környezetvédelem (zajvédelem és egyéb) 38 db,
* hulladékgazdálkodás 9 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

Az Iroda a „Szombathely Megyei Jogú Város közigazgatási területén helyi, autóbusszal végzett, menetrend szerinti személyszállítási feladatok ellátása” tárgyában az új menetrend kialakításával kapcsolatos feladatokat elvégezte. A Blaguss által elkészített új menetrendben szereplő új megállóhelyek kialakítása elkezdődött.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, valamint javítása a városban folyamatosan történik.

A város területén lévő zárt csapadékcsatorna és víznyelő mosatása az őszi időszakban időjárástól függően folyamatosan kerül elvégzésre.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából, melynek a bérlését a város 2021. december 31-ig megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az Iroda felé.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a parnercégek (SZOVA NZrt., SZOMHULL NKft. Vasi Flóra Kft., Szkendó Kft.)

A SZOVA NZrt. a SZOMPARK Kft.-vel közösen végzi az őszi takarítási munkálatok, így a lehullott falevelek takarítását a közutakon, parkolókban és zöldterületeken.

A Szombathelyi Parkfenntartási Kft. a parkfenntartási feladatokat, mint fametszést, parkok takarítását, balesetveszélyes fák kivágását, fa pótlásokat folyamatosan végzi. Az „1000 fa projekt”-ből a 11-es Huszár úton és a lakótelepen tervezett 63 db fa ültetésénél a munkaterület átadás-átvételi eljárás megtörtént. A kivitelezés várhatóan – technikai okok miatt – áthúzódik 2022. év elejére. A Falco által építendő Mérleg utcai játszótér munkaterület átadás-átvételéi eljárása megtörtént, a munka megkezdődött. Várható befejezése 2022. tavasza.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon belül az egész város területén az útburkolati hibák javítása megtörtént, valamint az időjárási körülmények okán az első síkosság-mentesítést is elvégezte a SZOVA NZrt.

A SZOVA NZrt. az útburkolati jelek felfestését folyamatosan végzi a rendelkezésre álló út-híd fenntartási keret, valamint az időjárás függvényében.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és a biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatos.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban megvalósuló szakaszokra a forgalomba-helyezési engedélyek rendelkezésre állnak. A kerékpártámaszok kiépítése folyamatban van. A közbringarendszer kiépítésére vonatkozó közbeszerzési eljárás fedezethiány miatt eredménytelenül zárult. Szombathely Megyei Jogú Város Közgyűlése a 2021. szeptember 30-i ülésén a 149/2021. (IX. 30.) Kgy. számú határozatával döntött a közbringa rendszer elhagyásáról.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozó közbeszerzési eljárás előkészítése folyamatban van.

**Szombathely-Balogunyom településeket összekötő kerékpárút** szakasz kiviteli tervdokumentációja rendelkezésre áll. A közbeszerzési eljárás előkészítése folyamatban van.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat keretén belül a kivitelező beszerzésére vonatkozó közbeszerzési eljárás ismételten kiírásra került, a megadott ajánlattételi határidőben 3 ajánlattevő ajánlata érkezett be, az ajánlatok műszaki-szakmai értékelése megtörtént. Az ajánlatok jogi szempontú értékelését a Közbeszerzési Iroda végezte, a nyertes ajánlathoz a hiányzó fedezet biztosítása a Közgyűlés jelenlegi ülésének napirendjén szerepel.

**TOP-6.1.4-16 „Képtár turisztikai fejlesztése”** című pályázat: a kivitelezés műszaki átadás-átvétele eredményesen lezárult, az épület az üzemeltető részére átadásra került. Az informatikai eszközök beszerzésére vonatkozó közbeszerzési eljárás ismételt megindítása folyamatban van.

A Képtár épületébe látogatók részére fenntartott női-férfi vizesblokk felújítására vonatkozó közbeszerzési eljárás előkészítése folyamatban van.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelező beszerzésére vonatkozó II. számú közbeszerzési eljárás eredményesen zárult, a kivitelezési munkákra az IMOCENT Kft-vel megkötésre került a szerződés. A kivitelezési munka folyamatos.

**TOP-6.1.5-15-SH1-2019-00002 Ferenczy I. utcai fejlesztés:** a kivitelező beszerzésére vonatkozó közbeszerzési eljárás kiírásra került, az ajánlattételi határidőig 10 ajánlat érkezett. Az ajánlatok műszaki-szakmai értékelését az iroda elvégezte. Az ajánlatok jogi szempontú értékelése, hiánypótlások bekérése a Közbeszerzési Irodán folyamatban van.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

**TOP-7.1.1-16-H-101-1** **A Tószer téri sportpálya közösségi célú fejlesztése - streetball pályák projektben:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a 11-es Huszár úti 2 db streetball pálya kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 (Nagy László utca - Kodály Zoltán utca) és 6615/31 hrsz. (Barátság utca) alatti ingatlanokon a játszótér felújítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a tervezési szerződés aláírásra került, a tervezés folyamatban van. Az engedélyezési szintű tervdokumentáció a hatóság részére benyújtásra került. A műszaki ellenőr beszerzése megtörtént.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kiviteli tervdokumentáció és tervezői költségvetés rendelkezésre áll. A közbeszerzési eljárás előkészítése megkezdődött.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** az engedélyezési tervdokumentáció településképi véleménye rendelkezésre áll, a kiviteli tervdokumentáció készítése folyamatban van.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van.

**Gothard kastély állagmegóvási munkái:**

Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt a tervezési szerződésben rögzített, a kiviteli tervdokumentáció átadására vonatkozó határidő - 2021. augusztus 3-án - 120 nappal meghosszabbításra került. Az örökségvédelmi engedélyben rögzített feladatok megvalósításához szükséges pénzügyi fedezet megteremtésének lehetősége kidolgozás alatt van, a tervezői szerződés határidejének 2021. december 31-ig történő módosítása megtörtént.

A projekt jövőjéről a jelenlegi ülésén dönt a Közgyűlés.

**1625/2021. (IX.3.) Korm. határozat szerinti 905 millió Ft támogatás**

A Vásárcsarnok környezetének rekonstrukciójához (parkolók létesítése, út és járda korrekciók) készült kiviteli tervek tervfelülvizsgálatára vonatkozó tervezési szerződés aláírása megtörtént, a tervezés elindult.

A Víztorony környezetének fejlesztéséhez (útfejlesztések és játszótér létesítése) készült kiviteli tervek tervfelülvizsgálatára vonatkozó tervezési szerződés aláírása megtörtént, a tervezés elindult.

A Szent István király utcai hídrekonstrukcióra vonatkozó tervezési szerződés megkötésre került, a tervezési folyamat elindult.

Belterületi útfejlesztésekkel összefüggésben a tervező beszerzésére az ajánlatkérés megtörtént, szerződéskötés előkészítés alatt.

A támogatásból megvalósuló egyes elemekkel összefüggésben a műszaki ellenőr beszerzésének eljárása megkezdődött.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt:

A Zanati kerékpárút építési engedélye rendelkezésre áll. A beruházással érintett ingatlanok tekintetében az önkormányzat tulajdonjogának ingatlannyilvántartásba történő átvezetési eljárása folyamatban van.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Szombathely-Kőszeg ivóvízellátási rendszer, valamint a szennyvízelvezetési és -tisztítási rendszer részét képező települési önkormányzatok, mint ellátásért felelősök a víziközmű szolgáltatásról szóló 2011. évi CCIX. törvényben kötelezően előírt víziközmű vagyonértékelési feladatok elvégzésére a Vasivíz Zrt-vel kötöttek megbízási szerződést. A Vasivíz Zrt. a lefolytatott közbeszerzési eljárást követően a feladatra a Pátria Consult Gazdasági Tanácsadó és Vagyonkezelő Zrt.-vel szerződött. A szerződésekhez kapcsolódóan a vagyonértékelés finanszírozásáról, valamint a vagyonértékelési folyamat lebonyolításához kapcsolódó pénzügyek kezeléséről szóló, finanszírozási pontosításokat rögzítő nyilatkozat egyeztetése, véleményezése megtörtént.

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került.

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási – pótlási munkáit ütemezetten végzi. A 2021-2035 időszak GFT-je módosításának egyeztetése folyamatban van. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyását be kell szerezni.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

**Egyéb beadványokkal kapcsolatos feladatok végrehajtása:**

A Szombathely, Laky Demeter utcai posta újra nyitásával kapcsolatban a támogatási szerződés 2021. szeptember 15-én aláírásra került. A posta fűtéskorszerűsítése megtörtént, az elszámolással összefüggésben a kapcsolatot felvettük a Magyar Postával. 2021. november 8-án kinyitott a posta.

**Egyéb tervezések:**

* Szombathely területén, az Arany-patak vízgyűjtőjéhez tartozó csapadékvíz-elvezető rendszer vízjogi üzemeltetési engedély beszerzéséhez szükséges tervdokumentáció összeállítása folyamatban van.
* Bakó utcai nagy játszótér tervezési feladatokra vonatkozóan a tervező beszerzésre, és a tervezési szerződés aláírásra került, a tervezés elindult.
* Bakó utcai parkoló: a tervfelülvizsgálatra vonatkozó szerződés megkötésre, az elkészült tervdokumentáció az engedélyező hatóság részére benyújtásra került.

A **Városfejlesztési Iroda munkájáról** az alábbi tájékoztatást adom:

A települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló - a gazdaság újraindítását célzó egyedi fejlesztési támogatásokról szóló 1448/2021. (VII.7.) Korm. határozattal összhangban kiadott - 1625/2021. (IX.3.) Korm. határozat értelmében Szombathely Megyei Jogú Várost **905.000.000.- Ft összegű vissza nem térítendő támogatás** illeti meg az alábbi projektek megvalósítására:

* belterületi útfejlesztések,
* Gyöngyös-patak hídrekonstrukció,
* a Vásárcsarnok környékének rekonstrukciója, kapcsolódó parkolók kialakítása,
* Víztorony és környezetének fejlesztése, II. ütem.

2021. szeptember 15-én aláírásra került és ezzel hatályba lépett a Támogatói okirat, amelyet követett a támogatott tevékenységek részletes bemutatását és a részletes költségtervet tartalmazó „Adatlap” elkészítése, amely 2021. november 8-án benyújtásra került. A megvalósítás előkészítése folyamatban van. Az Iroda lefolytatta a beszerzési eljárást a teljes körű projektmenedzsment tevékenység ellátására. A Versenyszabályzat szerint in-house eljárás keretében az iroda a Savaria Városfejlesztési Nonprofit Kft.-től kért és kapott ajánlatot, jelenleg a vállalkozási szerződés aláírása van folyamatban.

**Szombathely Megyei Jogú Város Fenntartható Energia és Klíma Akcióterve (SECAP)** elkészült, a Közgyűlés dönt az elfogadásról.

A **Gothard-kastély** Modern Városok Program projektben a tervtanácsi és műemlékvédelmi hatósági egyeztetések nyomán többletfeladatok jelentkeztek, melyekkel kapcsolatban megtörtént a várható költségek összeállítása. A projekt jövőjéről a jelenlegi ülésén dönt a Közgyűlés.

**A Szent Márton Terv II.** MVP projekt lezárult, a fel nem használt kb. 200 millió Ft támogatás hamarosan visszafizetésre kerül, és egyeztetéseket követően más MVP célra felhasználhatóvá válik. A záró beszámoló benyújtásának végső határideje 2022. március 27.

A TOP közösségi szinten irányított helyi fejlesztési programja **(CLLD)** keretében valamennyi projekt rendelkezik támogatói okirattal és megkezdődött a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben sikeres beszerzést követő szerződés alapján folyik a tervezés.

A **Belvárosi közösségi tér fejlesztése** projektben folyik a tervezés, az ütemezésre vonatkozó módosítási igényt benyújtottuk.

A **Játszóterek fejlesztése** projektben, melyet a SZOMPARK Kft.-vel konzorciumban valósít meg az Önkormányzat, befejeződött a tervezés, előkészítés alatt áll a közbeszerzési eljárás. A közreműködő szervezet elvárásai alapján folyik a tervezői költségbecslés módosítása és módosítási igény benyújtása.

A **Közösségi terek sportfunkciókkal való bővítése** és a **11-es Huszár úti lakótelepen lévő közpark közösségi célú fejlesztése** című projektek 2. számú mérföldkövének elérésére tervezett dátum 2021. november 30-ról 2022. április 30-ra módosult, mivel a közbeszerzési eljárás ajánlati felhívása jelenleg még előkészítés alatt áll.

**A DigIT-AGORA - Okos város, okos közösségek** című CLLD projektet Szombathely Megyei Jogú Város Önkormányzata konzorciumi partnerségben valósítja meg az AGORA Szombathely Kulturális Központtal.

Szombathely Megyei Jogú Város Közgyűlése az 55/2021. (VI.24.) Kgy. számú határozatával az AGORA Szombathelyi Kulturális Központ 2021. december 31. napjával történő, az államháztartásról szóló 2011. évi CXCV. törvény 11. § (5) bekezdése szerinti jogutód nélküli megszűntetéséről döntött.

A Közgyűlés a megszűnő AGORA Szombathelyi Kulturális Központ feladatainak ellátásával 2022. január 1. napjától a Szombathelyi Médiaközpont Nonprofit Kft.-t bízza meg.

A Szombathelyi Médiaközpont Nonprofit Kft. neve 2022. január 1. napjától, a Közgyűlés döntésének értelmében AGORA Savaria Kulturális és Médiaközpont Nonprofit Korlátolt Felelősségű Társaság elnevezésre módosul.

A TOP-7.1.1-16-H-ESZA-2020-02011 számú, „DigIT-AGORA - Okos város, okos közösségek” című projekt keretében Szombathely Megyei Jogú Város Önkormányzata kezdeményezte a Közreműködő Szervezet hozzájárulását a Konzorciumi Tag cseréjéhez.

Külső, támogatásban nem részesülő partnerként részt vesz az Önkormányzat a **SMACKER** nevű nemzetközi projektben, ahol az igényvezérelt közösségi közlekedés eszközeivel van lehetősége a városnak megismerkedni, és a BME, mint külső szakértő együttműködésével kidolgozni egy akciótervet reális igényvezérelt közlekedési megoldások bevezetésére.

A Horizont2020-as **JUSTNature** projekt megvalósítása 2021. szeptember 1-jén megkezdődött. A menedzsment csapat az 54 hónapos projekt ütemtervén, a megvalósítás lépéseinek felállításán és a helyi támogató csoport tagjainak kiválasztásán és meghívásán dolgozik.

A **Nemzeti Befektetési Ügynökség (HIPA)** folyamatosan közvetít beruházói érdeklődéseket Szombathelyre. December hónapban első körös megkeresések voltak.

A **Let’s Colour 2021** felhíváson „vigaszdíjként” kaptunk 54 liter favédő olajat, amelyet a SZOMPARK Kft. használ fel játszóterek faelemeinek védelmére.

A „**Gazdaság- és foglalkoztatásfejlesztési partnerség a Szombathelyi járás területén**” című projekt megvalósítása folyamatos. A partnereknél a projekt megvalósítása, a szakmai tevékenység folyamatos. A menedzsment közreműködik a Kormányhivatal által kezdeményezett módosítási kérelem összeállításában.

A „**Szombathely fenntartható mobilitási tervének elkészítése (SUMP)”** projektben 2021.  szeptember-október-november hónapok folyamán a tervet készítő Trenecon Kft. forgalomszámlálást, személyes megkérdezést, valamint ún. háztartásfelvételt végzett Szombathelyen. A forgalomszámlálás eredményeit 2021. november folyamán két ütemben megkaptuk.

A mobilitástervezéssel foglalkozó **CENEX** angol vállalkozás a SuSMo (Horizon 2020) projekt keretén belül elkészíti Szombathely **e-mobilitási tervét**. Ehhez többféle adatszolgáltatással, illetve prioritásmeghatározással járult hozzá az Iroda, valamint az Iroda munkatársa Németh Ákos tanácsnok úrral részt vett egy online tájékoztatón a SuSMo projektről, illetve a legújabb e-mobilitási trendekről, eszközökről.

Az **Interreg CENTRAL EUROPE** program 2021-2027-es ciklusának első felhívása 2021. november 15-én megjelent. Két megkeresés is érkezett az önkormányzathoz, hogy vegyünk részt projektfejlesztésben, pályázat benyújtásában. A két projektötlet kidolgozása online módon folyik, helyi partner a NyuPan NKft.

Benyújtásra került a **Tér-Zene 2022** pályázati felhívásra az Önkormányzat pályázata, 7.500.000 Ft összegben. A megvalósítás nem igényel önerőt. Az utólagos jóváhagyásról a GJB dönt.

Az **European City Facility** uniós program felhívására 2021. december 17-i határidővel pályázatot lehet benyújtani városi beruházási koncepció elkészítésére, energiahatékonysági, energiafelhasználás-csökkentési, és CO2-kibocsátás csökkentési céllal. A megvalósítás nem igényel önerőt. A pályázat benyújtásáról a GJB dönt.

Az iroda előkészítette a **Tudományos és Technológiai Park** címpályázat elkészítésére szóló ajánlattételi felhívást a Claudius Ipari és Innovációs Park és az Északi Iparterület vonatkozásában. A Versenyszabályzat szerinti beszerzési eljárás eredményeképpen az IPE – Ipari-, Tudományos-, Innovációs - és Technológiai Parkok Egyesület – fogja elkészíteni a Tudományos és Technológiai Park címpályázati dokumentációt, a vállalkozási szerződés aláírása folyamatban van.

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében az elmúlt időszakban 1 óvoda volt érintett:

* a **Gazdag Erzsi Óvoda:** (Szkendó Építő és Mélyépítő Mérnöki Kft.) 2021. november 17-én elfogadásra került a Közreműködő Szervezet részéről a 10. kifizetési kérelem.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében 2021. november 3-i ajánlattételi határidővel lezárult a második közbeszerzési eljárás. A beérkezett 3 db ajánlat műszaki, közbeszerzési és jogi szempontból történő értékelése van folyamatban. A beérkezett ajánlatok értékelése során megállapítást nyert, hogy bruttó 145.784.170 Ft összegű plusz fedezet bevonására van szükség ahhoz, hogy eredményesnek lehessen nyilvánítani a közbeszerzési eljárást.

A nyertes ajánlathoz a hiányzó fedezet biztosítása a Közgyűlés jelenlegi ülésének napirendjén szerepel.

A **TOP-6.6.1-16-SH1-2018-00002** számú **„Kiskar utcai orvosi rendelők felújítása”** projekt esetében az 5 évesfenntartási időszak első jelentésbenyújtási kötelezettségéhez ért. A jelentés 2021. november 18-án elfogadásra került a Közreműködő Szervezet részére.

A **TOP 6.6.2-15-SH1-2016-00001** számú **„Szociális alapszolgáltatások fejlesztése Szombathelyen”** projekt esetében az 5 évesfenntartási időszak első jelentésbenyújtási kötelezettségéhez ért. A jelentés 2021. november 23-án elfogadásra került a Közreműködő Szervezet részéről.

A **TOP 6.5.1-15-SH1-2016-00003** számú **„Neumann János Általános Iskola felújítása”** projekt esetében az 5 évesfenntartási időszak első jelentésbenyújtási kötelezettségéhez ért. A jelentés 2021. november 29-én elfogadásra került a Közreműködő Szervezet részéről.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekttel kapcsolatban a Közgyűlés 2021. szeptember 30-i ülésén hozott döntése alapján kezdeményezésre került a közbringa projektelem elhagyása a Közreműködő Szervezetnél.

Az **NKA Hangfoglaló Könnyűzene Támogató Program Kollégiuma** által támogatott **„Stratégia alkotás és a szombathelyi könnyűzenei élet fejlesztési koncepciójának kidolgozása”** projektben a piackutatás elkészült, a tanácsadók elvégezték munkájukat. A projekt megvalósítása folyamatban van, a koncepció készül. Az elszámolás benyújtásának határideje meghosszabbodott, 2022. március 31-ről 2022. június 30-ra.

A **TOP-6.1.4-16-SH1-2017-00004** jelű **„Schrammel Imre életművének méltó elhelyezése Szombathelyen**” című projekt esetében a kivitelezési munkák 100%-os készültségi szinten állnak, a műszaki átadás-átvételi eljárás lezárult.

A projekt záró szakmai beszámoló beküldésének határideje 2021. december 29.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekttel kapcsolatban az ajánlattételi felhívás a Miniszterelnökség Közbeszerzési Felügyeletért Felelős Helyettes Államtitkárságának Közbeszerzési Felügyeleti Főosztály részére a folyamatba épített közbeszerzési ellenőrzés keretében megküldésre került.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** és a **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projektek 2. számú kifizetési igénylése 2021. november 12-én jóváhagyásra került. A közbeszerzési eljárás kiírásra került 2022. január 13-i ajánlattételi határidővel.

A **TOP-6.1.5-15-SH1-2019-00002** számú, **Ferenczy utca hiányzó szakaszának kiépítése**” című projekt 2. számú időközi kifizetési igényét a Támogató 2021. november 19-én jóváhagyta.

A **„Szombathely-Zanat kerékpárút megvalósítása”** című projekttel kapcsolatban benyújtásra került 2021. november 19-én a támogatási kérelem, valamint az ITM részére belső véleményezésre továbbításra került az elkészített Támogatói Okirat, pályázó nyilatkozata és a munkaterv.

A kerékpárút építési engedélye 2021. november 23-én jogerőssé vált, melyben a vasúti átvezetés biztonsági berendezésének engedélyben előírt átdolgozása zajlott, továbbá 2021. december 1-én megérkezett a tervezői költségbecslés és ez alapján elkészült a kerékpárút költségterve. Ennek az összegnek a lehívása folyamatban van.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Az iroda segítséget nyújtott a POC rádióforgalmi rendszer bevezetésében, amelyet a Közterület-felügyelet javaslatára szerzett be az iroda a közterület-felügyelők munkájának, kommunikációjának megkönnyítése érdekében. Nagy előnye a rendszernek csoporthívások és egyéni hívások lebonyolítása, a beépített GPS vevőnek köszönhetően térképes nyomkövetés lehetősége, továbbá az alacsony bekerülési- és üzemeltetési költség.

A **Belső Ellenőrzési Iroda** tevékenységéről az alábbi tájékoztatást adta az iroda vezetője

2021. évben Szombathely Megyei Jogú Város Önkormányzata 2021. évi belső ellenőrzési tervének, valamint Szombathely Megyei Jogú Város Önkormányzata által alapított és fenntartott intézményekre vonatkozó 2021. évi felügyeleti ellenőrzési terv ütemezésének megfelelően kerültek lefolytatásra a vizsgálatok.

A 2021. évre tervezett ellenőrzések – a jelenleg folyamatban lévő vizsgálat kivételével – lefolytatásra kerültek.

A 2021. évi vizsgálatok tapasztalatairól az iroda a vonatkozó jogszabályban foglaltaknak megfelelően a 2022. áprilisi Közgyűlésen számol be.

A december hónapban folyamatban lévő ellenőrzés:

* A projektek lebonyolításának vizsgálata Szombathely Megyei Jogú Város Polgármesteri Hivatalában.

A vizsgálat célja annak megállapítása, hogy a projektek lebonyolítása megfelel-e az ellenőrzési nyomvonalban foglaltaknak. Az ellenőrzés 3 szúrópróba-szerűen kiválasztott projekt alapján kerül lefolytatásra. A vizsgálat várhatóan 2021. december végén fog befejeződni.

A Belső Ellenőrzési Iroda kockázatelemzés alapján kidolgozta a stratégiai tervet és a 2022. évi belső ellenőrzési és fenntartói ellenőrzési tervet, amelyet a 2021. decemberi Közgyűlésen mutat be a képviselőtestületnek. A 2022. évre tervezett fenntartói és az önkormányzati belső ellenőrzési vizsgálatokat továbbra is 3 fő belső ellenőr végzi.

A **Gondnoksági Iroda** vezetője az alábbi tájékoztatást adta az iroda tevékenységéről:

A Polgármesteri Hivatal üzemeltetése mellett közreműködött az Ady tér 40. szám alatt működő Közterület–felügyelet épületében történt beázások megszűntetésében, és lebonyolította a férfi illemhely átalakításának vállalkozói beszerzését. A munkálatok már megkezdődtek.

Az iroda megszervezte az idei évi Szombathelyi Adventi vásárt.

Kérem a Tisztelt Közgyűlést tájékoztatóm elfogadására.

**Szombathely, 2021. december 9.**

 **/: Dr. Károlyi Ákos :/**

**HATÁROZATI JAVASLAT**

**.…/2021. (XII. 16.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal